**LAZDIJŲ RAJONO SAVIVALDYBĖS TARYBOS SPRENDIMO „DĖL PRITARIMO PROJEKTAMS „JONO REITELAIČIO APYBRAIŽOS „VEISIEJAI“ PARENGIMAS KNYGAI IR LEIDYBA“, „EDUKACINĖ PROGRAMA „MOLINUKAS“ IR JŲ DALINIO FINANSAVIMO“ PROJEKTO**

**AIŠKINAMASIS RAŠTAS**

2021 m. lapkričio 4 d.

Lazdijų rajono savivaldybės tarybos sprendimo „Dėl pritarimo Lazdijų krašto muziejaus projektams ir jų dalinio finansavimo“ projektas parengtas vadovaujantis Lietuvos Respublikos vietos savivaldos įstatymo 6 straipsnio 13 punktu, 16 straipsnio 4 dalimi, 50 straipsnio 3 dalimi, Lazdijų rajono savivaldybės 2021–2027 metų strateginio plėtros plano, patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 „Dėl Lazdijų rajono savivaldybės 2021–2027 metų strateginio plėtros plano patvirtinimo“, 1 prioriteto „Besimokanti, socialiai atsakinga ir pokyčius kurianti bendruomenė“, 1.1 tikslo „Stiprinti švietimo, kultūros ir sporto sistemą“, 1.1.2 uždavinio „Gerinti kultūros paslaugų kokybę ir prieinamumą“, 1.1.2.4 priemone „Kultūros srities paslaugų plėtros užtikrinimas“, atsižvelgiant į Lazdijų krašto muziejaus 2021-10-27 raštą Nr. LKMV3-110 „Dėl pritarimo dalyvauti projekte ir finansinio prisidėjimo“, 2021-11-04 raštą Nr. LKMV3-112 „Dėl pritarimo dalyvauti projekte ir finansinio prisidėjimo“.

Šio sprendimo tikslas – pritarti Lazdijų krašto muziejaus projektams „Jono Reitelaičio apybraižos „Veisiejai“ parengimas knygai ir leidyba“ ir „Edukacinė programa „Molinukas“ bei numatyti Lazdijų rajono savivaldybės biudžete lėšų projekto „Jono Reitelaičio apybraižos „Veisiejai“ parengimas knygai ir leidyba“ daliniam finansavimui ne daugiau kaip 30 proc., t. y. 1950,00 Eur projekto tinkamų finansuoti išlaidų ir projekto „Edukacinė programa „Molinukas“ daliniam finansavimui ne daugiau kaip 30 proc., t. y. 2769,00 Eur projekto tinkamų finansuoti išlaidų, jeigu bus gautas Lietuvos kultūros tarybos finansavimas.

Lazdijų krašto muziejus teikią projekto „Jono Reitelaičio apybraižos „Veisiejai“ parengimas knygai ir leidyba“ paraišką Lietuvos kultūros tarybai konkursui pagal prioritetą „Etnokultūros tradicijų tąsa ir kultūros kelių kūrimas“.

Jono Reitelaičio, vieno žymiausių tarpukario kraštotyrininkų, apybraiža „Veisiejai“ 1928 metais buvo publikuota leidinyje „Tauta ir žodis“. Tai pirmas istorinis veikalas apie Veisiejus, šios gyvenvietės raidą ir dvaro ūkinį gyvenimą. Apybraižoje aprašyta Veisiejų istorija apima laikotarpį nuo 1526 m., kada Slucko kunigaikštis Jurgis Veisiejuose pastatė bažnyčią, iki Lietuvos valstybės įkūrimo 1918 m. „Veisiejų“ rankraštis šiuo metu yra saugomas Vilniaus universiteto bibliotekoje.

Projekto finansavimo atveju šis tekstas bus parengtas knygai ir išleistas, taigi taps prieinamas visuomenei. Bendra projekto vertė 6500,00 Eur. Lazdijų krašto muziejus prašo prisidėti prie projekto įgyvendinimo 1950,00 Eur (ne daugiau kaip 30 proc. projekto tinkamų finansuoti išlaidų).

Taip pat Lazdijų krašto muziejus Lietuvos kultūros tarybai konkursui pagal prioritetą „Etnokultūros tradicijų tąsa ir kultūros kelių kūrimas“ teikia projekto „Edukacinė programa „Molinukas“ paraišką.

Įgyvendinant projektą „Edukacinė programa „Molinukas“ bus siekiama sudominti jaunąją kartą tikrais, prasmingais, senąsias tradicijas atspindinčiais dalykais. Vaikams ir jaunimui būtina parodyti, kad senieji amatai gali būti įdomūs, šiuolaikiški ir pamažu įtraukiantys į kūrybinį procesą, lavinantys kūrybiškumą. Edukacijos metu dalyviai susipažins su vienu seniausiu amatu – keramika, sužinos molio rūšis, gamybos procesus, iš arti apžiūrės jau pagamintus keramikos dirbinius, kiekvienas nusilipdys individualų darbelį iš molio. Visi darbai bus dekoruojami tautine tematika, tai ugdys meilę Tėvynei, padės pažinti ir skirti įvairius tautinius ženklus. Baigiamasis projekto akcentas – naujoji Laisvės kovų muziejaus edukacija. Bendra projekto vertė 9230,00 Eur. Lazdijų krašto muziejus prašo Lazdijų rajono savivaldybę prisidėti prie projekto įgyvendinimo 2769,00 Eur (ne daugiau kaip 30 proc. projekto tinkamų finansuoti išlaidų).

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėjo pavaduotojas Vidmantas Pilvinis.

Strateginio planavimo ir investicinių

projektų valdymo skyriaus

vedėjo pavaduotojas Vidmantas Pilvinis